**ΜΕΤΑΜΟΣΧΕΥΣΗ ΙΣΤΩΝ ΚΑΙ ΟΡΓΑΝΩΝ – ΕΚΠΑΙΔΕΥΤΙΚΟΙ ΣΤΟΧΟΙ**

Η μεταμόσχευση ιστών και οργάνων, είναι μία από τις μεγαλύτερες κατακτήσεις της ιατρικής του 20ου αιώνα και αποτελεί σήμερα μία τεχνολογικά εξελιγμένη ιατρική πράξη , μία θεραπευτική πρακτική που βελτιώνει σημαντικά την ποιότητα αλλά και το προσδόκιμο επιβίωσης του χρονίως πάσχοντα ασθενή. Ξεκινώντας λοιπόν από την ιστορική αναδρομή στις μεταμοσχεύσεις, στόχος του μαθήματος είναι να επικοινωνήσει στους νέους επιστήμονες υγείας, την εξέλιξη, τη σημασία, την αναγκαιότητα αλλά και τη διαδικασία της μεταμόσχευσης.

Απαραίτητη προϋπόθεση για τη διενέργεια των μεταμοσχεύσεων είναι η προσφορά οργάνων, ιστών και κυττάρων καθώς και η αποδοχή της ίδιας δωρεάς. Υπάρχουν όμως κανονιστικά πλαίσια που διέπουν τις μεταμοσχεύσεις ιστών και οργάνων, τα οποία ρυθμίζονται από κάθε χώρα ξεχωριστά, υπόκειται ωστόσο σε διεθνείς προδιαγραφές. Ιατρικά κριτήρια για τη διάγνωση του εγκεφαλικού θανάτου, νομοθετικά πλαίσια για τη δωρεά οργάνων από ζώντα ή αποβιώσαντα δότη, προσπάθειες επέκτασης της δεξαμενής των ζώντων δοτών, τράπεζες δοτών αιμοποιητικών κυττάρων και ιστών, θέματα βιοηθικής που εγείρονται μέσα από τη μεταμοσχευτική διαδικασία, είναι όλα θέματα που θα συζητηθούν και θα αναλυθούν εκτενώς από τους Διδάσκοντες.

Από όλα τα παραπάνω γίνεται αντιληπτό, ότι η σωστή συνεργασία πολλών ειδικοτήτων επαγγελματιών υγείας και των ιατρικών ειδικοτήτων, είναι απαραίτητη προϋπόθεση ώστε η διαδικασία των μεταμοσχεύσεων να περαιώνεται αποτελεσματικά. Οι φοιτητές θα ενημερωθούν για τις διαδικασίες εντοπισμού και ορθής αξιολόγησης κάθε δυνητικού δότη, ζώντα ή αποβιώσαντα, καθώς και την ανάγκη για τον ενδελεχή έλεγχο και τη σωστή προετοιμασία του υποψήφιου λήπτη. Θα έρθουν σε επαφή με την ανοσολογία της μεταμόσχευσης, θα διδαχθούν τη συμμετοχή του ανοσολογικού εργαστηρίου για την πραγματοποίηση όλων των μεταμοσχεύσεων, καθώς και τη σύγχρονη ανοσοκατασταλτική θεραπεία.

Το μάθημα έχει στόχο να φέρει του φοιτητές της Ιατρικής κοντά στη μεταμόσχευση. Να περιγράψει αδρά τη χειρουργική της μεταμόσχευσης των οργάνων (νεφρού, ήπατος, καρδιάς, πνευμόνων, παγκρέατος κ.α), τις δυνητικές παθολογικές επιπλοκές του λήπτη μετά την ολοκλήρωση του χειρουργείου της μεταμόσχευσης αλλά και τις επιπλοκές του μοσχεύματος στην πορεία του χρόνου.

Προσφέρει την ευκαρία για γνωριμία με τη διαδιακασία δωρεάς αιμοποιητικών κυττάρων καθώς και τις ενδείξεις και τα αποτελέσματα της μεταμόσχευσης αιμοποιητικών κυττάρων.

Πρωταρχικός στόχος του μαθήματος είναι να διδαχθούν όλα τα παραπάνω και να γίνει κατανοητή η πολύπλευρη διαδικασία των μεταμοσχεύσεων ιστών και οργάνων, καθώς και η πολυπαραγοντική αντιμετώπιση των αντίστοιχων ασθενών. Τεράστια όμως είναι η ανάγκη ενίσχυσης της ιδέας της δωρεάς και η δημιουργία κοινωνικής συνείδησης για την αξία της δωρεάς ιστών και οργάνων, ξεκινώντας από τους νέους επιστήμονες υγείας.